CELEX: 32013D0523(01)
Language: ro
Date: 2013-05-22 00:00:00
Title: Decizia de punere în aplicare a Comisiei din 22 mai 2013 de derogare de la un prag stabilit în Regulamentul (CE) nr. 1198/2006 pentru asistență financiară din partea Uniunii în ceea ce privește măsurile de ajutor prevăzute de Italia pentru încetarea temporară a activităților de pescuit

23.5.2013   
            
            
               RO
            
            
               Jurnalul Oficial al Uniunii Europene
            
            
               C 143/3
            
         DECIZIA DE PUNERE ÎN APLICARE A COMISIEI
   din 22 mai 2013
   de derogare de la un prag stabilit în Regulamentul (CE) nr. 1198/2006 pentru asistență financiară din partea Uniunii în ceea ce privește măsurile de ajutor prevăzute de Italia pentru încetarea temporară a activităților de pescuit
   2013/C 143/03
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1198/2006 al Consiliului din 27 iulie 2006 privind Fondul european pentru pescuit (1), în special articolul 24 alineatul (2),
   întrucât:
   
               (1)
            
            
               În conformitate cu articolul 24 alineatul (2) din Regulamentul (CE) nr. 1198/2006, contribuția financiară din partea Fondului european pentru pescuit pentru anumite măsuri de ajutor destinate încetării temporare a activităților de pescuit nu poate depăși 6 % din asistența financiară a Uniunii alocată pentru sectorul pescuitului în statul membru respectiv. Cu toate acestea, în conformitate cu articolul menționat, pragul de 6 % poate fi majorat printr-o decizie a Comisiei.
            
         
               (2)
            
            
               La 19 octombrie 2012, Italia a solicitat, prin intermediul sistemului informatic pentru schimbul de date, ca pragul să fie majorat la 9 % pentru măsurile de ajutor acordate de această țară pentru încetarea temporară a activităților de pescuit.
            
         
               (3)
            
            
               Cererea depusă de Italia se referă la sprijinul din partea Fondului european pentru pescuit în ceea ce privește ajutorul public pentru pescari și proprietari de nave de pescuit pentru măsuri de încetare temporară adoptate pe baza articolului 24 alineatul (1) punctul (v) din Regulamentul (CE) nr. 1198/2006 în contextul planurilor de gestionare adoptate la nivel național în cadrul măsurilor de conservare ale Uniunii care prevăd reduceri graduale ale efortului de pescuit. Planurile de gestionare naționale pentru flota de traulere din Marea Mediterană adoptate la 20 mai 2011 prevăd, în conformitate cu articolul 19 din Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană (2), măsuri care impun reduceri graduale ale efortului de pescuit.
            
         
               (4)
            
            
               Majorarea pragului de la 6 % la 9 % a fost solicitată de Italia pe baza licitațiilor anterioare și a cheltuielilor rezultate, cu scopul de a furniza resurse financiare suficiente pentru procedura de ofertare aferentă perioadei 2013-2015.
            
         
               (5)
            
            
               Având în vedere situația de criză cu care se confruntă flota în cauză și numărul mai mare de operatori economici care își încetează activitățile de pescuit în cadrul acestei flote, Italia trebuie să atingă și să depășească obiectivele de reducere a supracapacității stabilite în programul operațional de asistență comunitară din partea Fondului european pentru pescuit în Italia pentru perioada de programare 2007-2013, care va fi ajustat după adoptarea prezentei decizii.
            
         
               (6)
            
            
               Alocările pentru încetarea temporară a activităților de pescuit în conformitate cu programul operațional de asistență comunitară din partea Fondului european pentru pescuit în Italia pentru perioada de programare 2007-2013, astfel cum au fost aprobate prin Decizia Comisiei C (2007) 6792 din 19 decembrie 2007, au fost aproape epuizate și nu mai sunt aplicabile alocări suplimentare de 8 % pentru încetarea temporară în conformitate cu dispozițiile Regulamentului (CE) nr. 744/2008 al Consiliului (3).
            
         
               (7)
            
            
               Contribuția financiară din partea Fondului european pentru pescuit pentru măsurile de încetare temporară în conformitate cu articolul 24 alineatul (1) literele (i)-(vi) din Regulamentul (CE) nr. 1198/2006 trebuie așadar majorată la un nivel maxim de 9 % din asistența financiară a Uniunii alocată sectorului pescuitului din Italia.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului Fondului european pentru pescuit,
            
         DECIDE:
   Articol unic
   Pentru Italia, pragul de 6 % stabilit în articolul 24 alineatul (2) din Regulamentul (CE) nr. 1198/2006 pentru contribuția financiară a Uniunii la măsurile de ajutor pentru încetarea temporară a activităților de pescuit poate fi depășit până la 9 % din asistența financiară a Uniunii alocată statului membru respectiv prin Decizia C (2007) 6792 a Comisiei din 19 decembrie 2007, cu condiția ca suma contribuției financiare din partea Uniunii care depășește 6 % să fie utilizată exclusiv pentru a pune în aplicare măsurile de ajutor pentru încetarea temporară a activităților de pescuit în conformitate cu articolul 24 alineatul (1) punctul (v) din Regulamentul (CE) nr. 1198/2006, în cadrul planurilor de gestionare adoptate la nivel național în conformitate cu articolul 19 din Regulamentul (CE) nr. 1967/2006 pentru flota de traulere din Marea Mediterană la 20 mai 2011.
   
      Adoptată la Bruxelles, 22 mai 2013.
      
         
            Pentru Comisie
         
         Maria DAMANAKI
         
            Membru al Comisiei
         
      
   
   
      (1)  JO L 223, 15.8.2006, p. 1.
   
      (2)  JO L 409, 30.12.2006, p. 11.
   
      (3)  JO L 202, 31.7.2008, p. 1.